ཐུ་མེད་དཀའ་བཅུ་འཇིགས་མེད་ཆོས་གྲགས་ཀྱི་དྲིས་ལན།
ཐུ་མེད་དཀའ་བཅུ་འཇིགས་མེད་ཆོས་གྲགས་ཀྱི་དྲིས་ལན་བཞུགས་སོ། །ན་མོ་གུ་རུ་བྷྱཿ དྲི་བའི་ལན་འགོད་པ་ནི། བྱང་ཆུབ་ཀྱི་སེམས་རྒྱུད་ལ་མ་སྐྱེས་པར་སྔགས་ཀྱི་ཐེག་པ་ལ་ཞུགས་པའི་གང་ཟག་མེད། བྱང་སྡོམ་བླངས་པས་སྔགས་ལ་ཞུགས་པའི་གོ་མི་ཆོད་ཀྱང་སྔར་སྔགས་སྡོམ་ཐོབ་ན་སྔགས་ལ་ཞུགས་པར་འཇོག་དགོས། སེམས་བསྐྱེད་ཐེག་ཆེན་ལམ་གྱི་འཇུག་སྒོ་ཡིན་ཀྱང་སྔགས་ཀྱི་འཇུག་སྒོ་མིན་ཏེ། སྔགས་ལ་མ་ཞུགས་ཀྱང་སེམས་བསྐྱེད་རྒྱུད་ལ་སྐྱེས་པ་དུ་མ་ཡོད་པའི་ཕྱིར། དེས་ན་སྔགས་ཀྱི་འཇུག་སྒོ་དབང་ཡིན་ཞེས་དམ་པ་གོང་མས་བཤད་དོ། །ལམ་མ་ཞུགས་ན་སྔགས་ལ་ཞུགས་པ་ཡོད་དེ། དེ་ན་དབང་མཚན་ཉིད་པ་ཐོབ་པ་ཡོད་པའི་ཕྱིར། ད་ལྟ་དབང་ཐོབ་ཟེར་མཁན་ཐམས་ཅད་སྔགས་ལ་ཞུགས་པའི་ངེས་པ་མེད་དེ། དབང་གྲལ་དུ་བསྡད་པ་ཙམ་གྱིས་དབང་ཐོབ་པའི་གོ་མི་ཆོད་པའི་ཕྱིར། མདོ་སྔགས་གཉིས་ཀྱི་གཞི་མཐུན་ཡོད་དེ། གསང་འདུས་རྩ་རྒྱུད་དེ་དེ་ཡིན་པའི་ཕྱིར། དེ་མདོ་ཡིན་ཏེ། རྒྱལ་བས་གསུངས་པའི་བཀའ་ཡིན་པའི་ཕྱིར། སྔགས་ཡིན་ཏེ། ཆོས་ཅན་དེའི་ཕྱིར། རྒྱུད་ལ་ཞུགས་པ་དང་སྔགས་ལ་ཞུགས་པ་གཉིས་ཀྱི་ཁྱད་པར་ནི། ད་ལྟ་ཡོངས་གྲགས་དང་བསྟུན་ན་རྒྱུད་པ་གྲྭ་ཚང་དུ་ཞུགས་པ་དེ་རྒྱུད་ལ་ཞུགས་པར་འཇོག་ཀྱང་། དེ་ཡིན་ན་སྔགས་ལ་ཞུགས་པས་མ་ཁྱབ་པའི་ཕྱིར། བླ་མེད་ཀྱི་རྒྱུད་ཐམས་ཅད་འདོད་ཆགས་ལམ་བྱེད་ཀྱི་རྒྱུད་ཡིན་ཀྱང་། དུག་གསུམ་གྱི་ནང་ནས་འདོད་ཆགས་གཙོ་བོར་ལམ་དུ་བྱེད་པ་གསང་འདུས་རྩ་རྒྱུད་ལྟ་བུ་འདོད་ཆགས་ཐབས་རྒྱུད་དང་། ཞེ་སྡང་གཙོ་བོར་ལམ་དུ་བྱེད་པ་གཤིན་རྗེ་གཤེད་ཀྱི་རྒྱུད་ལྟ་བུ་ཞེ་སྡང་ཐབས་རྒྱུད་དང་། གཏི་མུག་གཙོ་བོར་ལམ་དུ་བྱེད་པ་རི་གི་ཨར་ལིའི་རྒྱུད་ལྟ་བུ་གཏི་མུག་ཐབས་རྒྱུད་དུ་བཤད་དོ། །རྒྱུད་ལ་བརྗོད་བྱེད་ཚིག་གི་རྒྱུད་གཙོ་ཆེ་སྟེ། ཕ་རྒྱུད་མ་རྒྱུད་ཐམས་ཅད་བརྗོད་བྱེད་ཚིག་གི་རྒྱུད་ལ་བྱེད་པའི་ཕྱིར། གཉིས་མེད་ཀྱི་རྒྱུད་ཅེས་པའི་གཉིས་མེད་ནི། ཐབས་བདེ་ཆེན་ལྷན་ཅིག་སྐྱེས་པའི་ཡེ་ཤེས་དང་། ཤེས་རབ་སྟོང་ཉིད་རྟོགས་པའི་ཡེ་ཤེས་གཉིས་སུ་མེད་པ་ལ་བྱ་ཞིང་། བླ་མེད་ཀྱི་རྒྱུད་ཡིན་ན་དེ་འདྲ་བའི་ཐབས་ཤེས་གཉིས་མེད་བརྗོད་བྱར་སྟོན་པས་ཁྱབ་པས་ན། བླ་མེད་ཀྱི་རྒྱུད་ཐམས་ཅད་གཉིས་མེད་ཀྱི་རྒྱུད་དུ་བཤད་པ་ཡིན་ནོ། །འཇིགས་བྱེད་ཀྱི་ཚོགས་ཞིང་སྦྱང་གཞི་དང་སྦྱོར་བ་དང་། གསང་འདུས་ཀྱི་ཚོགས་ཞིང་དེ་དང་མི་སྦྱོར་བ་ནི་གྲུབ་ཆེན་རྣམས་ཀྱིས་བཞེད་པ་ཐ་དད་པའི་དབང་གིས་ཡིན། ཚད་མེད་བཞི་ལ་ཚངས་པའི་གནས་ཟེར་བའི་རྒྱུ་མཚན་ཐུན་མོང་གི་དབང་དུ་བྱས་ན། ཚད་མེད་བཞི་ལ་བརྟེན་ནས་ཚངས་གནས་སུ་སྐྱེ་བ་ལ་བྱེད་ཅིང་། སྔགས་ལུགས་འདིར་ཚངས་པ་མི་གནས་པའི་མྱང་འདས་དང་། དེ་ཐོབ་བྱེད་ཀྱི་ཐབས་ཡིན་པས་ན་ཚངས་པའི་གནས་བཞི་ཞེས་བཤད་དོ། །
ཡེ་ཤེས་ཀྱིས་བསྒོམ་པའི་སྐབས་སུ་རགས་པ་ཉེར་ལྔ་ཐིམ་ཞེས་པའི་རགས་པ་ཉེར་ལྔ་ནི། གཟུགས་ཕུང་གིས་བསྡུས་པ་ལྔ། ཚོར་ཕུང་གིས་བསྡུས་པ་ལྔ། འདུ་ཤེས་ཀྱི་ཕུང་པོ་ལྔ། འདུ་བྱེད་ཀྱི་ཕུང་པོ་ལྔ། རྣམ་པར་ཤེས་པའི་ཕུང་པོས་བསྡུས་པ་ལྔ་རྣམས་ལ་བྱའོ། །གཟུགས་ཕུང་གིས་བསྡུས་པ་ལྔ་ནི། གཟུགས་ཀྱི་ཕུང་པོ། གཞི་དུས་ཀྱི་མེ་ལོང་ལྟ་བུའི་ཡེ་ཤེས། སའི་ཁམས། མིག་གི་དབང་པོ། རང་རྒྱུད་ཀྱིས་བསྡུས་པའི་གཟུགས་ལྔ་ལ་བྱ་ཞིང་། ལྔ་ཚན་ཕྱི་མ་བཞི་ཡང་དེའི་རིགས་འགྲོས་ཀྱིས་ཤེས་དགོས་ལ། བསྐྱེད་རིམ་རྣམས་སུ་གསལ་བས་འདིར་ཞིབ་ཏུ་མ་བྲིས། སྟོང་ཉིད་རྟོགས་པའི་གཟུང་རྣམ་ལྷར་ཤར་ཚུལ་དེ་འདྲའི་ཡེ་ཤེས་དེས་ངེས་ངོར་སྟོང་ཉིད་རྟོགས་ཀྱང་སྣང་ངོར་ལྷའི་དཀྱིལ་འཁོར་ཤར་བ་ལ་བྱེད། སྣོད་ཐམས་ཅད་གཞལ་ཡས་ཁང་དང་། བཅུད་ཐམས་ཅད་ལྷ་དང་ལྷ་མོའི་རྣམ་པར་ཤར་བ་དེ་གང་སྣང་ཐམས་ཅད་རྟེན་དང་བརྟེན་པར་ཤར་ཚུལ་གྱི་དོན་ཡིན། བསྐྱེད་རིམ་ཕྲ་རགས་གཉིས་བསྐྱེད་རིམ་ཡིན་ཞིང་། བསྐྱེད་རིམ་དུ་གྱུར་པའི་རྟོག་པའི་རྣལ་འབྱོར་རྟོག་པ་ཡིན། སྐྱེ་བ་སྔ་མར་བསྐྱེད་རིམ་མཐར་ཕྱིན་པའི་གང་ཟག་དེས་ཚེ་འདིར་བསྐྱེད་རིམ་མ་ཉམས་པར་ཡོད་ན་བསྐྱེད་རིམ་ཞར་བྱུང་དང་རྫོགས་རིམ་གཙོ་བོར་བསྒོམ་པས་ཆོག །འཇིགས་བྱེད་དཔའ་ཅིག་བསྒོམ་པས་རྫོགས་རིམ་གྱི་སྨིན་བྱེད་དུ་འགྱུར་ཚུལ་ཞལ་ལས་ཤེས། འཇིགས་བྱེད་བཅུ་གསུམ་མ་ལ་བདག་མདུན་ཐ་དད་དུ་སྒྲུབ་ཚུལ་མེད། ཚོགས་འདོན་གྱི་ཟ་མ་ཏོག་འདི་བདག་མདུན་ཐ་དད་དང་ཐ་མི་དད་གང་ཡང་མིན། གཏོར་མ་འབུལ་བའི་ཚེ་གཏོར་མགྲོན་ངག་ཏུ་མི་བརྗོད་ཀྱང་དམིགས་པས་གསལ་འདེབས་དགོས། རྡོ་རྗེ་འཆང་གིས་སྤྲུལ་པའི་ཕྱོགས་སྐྱོང་དེ་འཇིག་རྟེན་ལས་འདས་པ་དང་། ཡོངས་གྲགས་ཀྱི་ཕྱོགས་སྐྱོང་འཇིག་རྟེན་པ་ཡིན། ལས་གཤིན་ལ་ཞབས་བསིལ་འབུལ་བ་རྒྱ་གཞུང་གི་སྒྲུབ་ཐབས་ལས་མི་འབྱུང་། ཆོས་སྐྱོང་ལ་བསྙེན་པ་བྱེད་ཚེ་རྟ་བབས་ཀྱི་ཐད་དུ་གསལ་བཏབ་པས་འཐུས། གསང་འདུས་བདག་མདུན་ཐ་མི་དད་དང་། བདེ་མཆོག་བདག་མདུན་ཐ་དད་དུ་གསུངས་པས་དེ་གཉིས་སྒྲུབ་ཚུལ་ག་ལ་མཐུན། དཀྱིལ་འཁོར་གཅིག་གི་ཆོ་གའི་མཇུག་མ་རྫོགས་པར་ཆོ་ག་གཞན་ལ་ཞུགས་མི་ཆོག། །ཉན་རང་ཡིན་བཞིན་དུ་སྔགས་ལ་ཞུགས་པ་མི་སྲིད། དཀྱིལ་འཁོར་གྱི་སྒོ་དབྱེ་བའི་ཚེ་སྒོ་བཞིའི་ཁྲོ་བོ་རྣམས་ཀྱིས་དབྱེ་བ་ཡིན། བདེ་བ་དང་སྟོང་པ་གཉིས་རོ་གཅིག་ཏུ་ཞུགས་པའི་ཡེ་ཤེས་ལ་བདེ་སྟོང་དབྱེར་མེད་ཀྱི་ཡེ་ཤེས་ཟེར། ཐོག་མ་མེད་པ་ནས་རང་དང་དུས་མཉམ་དུ་གྲུབ་པའི་གཉུག་སེམས་དེ་ལ་ལྷན་སྐྱེས་ཞེས་བཤད། དེ་གཉིས་མཚན་ཉིད་པ་བསྐྱེད་རིམ་པ་ལ་མེད་པ་འདྲ།
བསྐྱེད་རིམ་པའི་ལྷ་སྐུ་དེ་རྟོག་ངོ་ཙམ་ཡིན་གྱི། ལྷ་སྐུ་མཚན་ཉིད་པ་མིན། བསྐྱེད་རིམ་དེ་སྔགས་ཀྱི་ཚོགས་ལམ་དུ་འཇོག །དབེན་པ་གསུམ་གྱི་སྒྲ་དོན་རྫོགས་རིམ་རྣམས་སུ་གསལ། སྒྱུ་ལུས་ཐོག་མར་གྲུབ་པའི་ཚེ་ཕྱི་ལྡང་ནང་ལྡང་གཉིས་ལས། རང་ལུགས་ལ་ནང་ལྡང་ཡིན། གཞི་གཅིག་ལ་ལྟོས་ཏེ་ཕྱི་ལྡང་ནང་ལྡང་གཉིས་འགལ་བ་ཡིན་ཏེ། དྷཱུ་ཏིའི་ནང་དུ་གྲུབ་པའི་ཚེ་ནང་ལྡང་ཁོ་ན་ཡིན་པའི་ཕྱིར། སྤྱིར་དེ་གཉིས་མི་འགལ་ཏེ། དྷཱུ་ཏིའི་ཕྱི་དང་ཕུང་པོ་རྙིང་བའི་ནང་ནས་གྲུབ་པ་དེ་གཞི་ཐ་དད་ལ་ལྟོས་པའི་ཕྱི་ལྡང་ནང་ལྡང་དུ་འཇོག་པའི་ཕྱིར། ཕུང་པོ་རྙིང་བ་ལས་གོ་ས་ལོགས་སུ་ཕྱེ་ན། རྟེན་བརྟེན་པའི་འབྲེལ་ཐག་ཆད་པས་མ་ཁྱབ། གྲོང་འཇུག་བྱེད་པའི་ཚེ་གཤིན་པོ་ལ་བྱེད་དགོས་སམ་སྙམ། ས་བཅུ་པ་ནས་སྔགས་ལམ་ལ་ཞུགས་པའི་རིམ་པ་བཞི་པའི་དོན་གྱི་འོད་གསལ་གྱི་སྤང་བྱ་ཤེས་སྒྲིབ་ཏུ་འཇོག །ཡང་དག་མཐའ་དཔྱིས་ཕྱིན་པ་ཤེས་པ་སྔགས་ལ་རག་ལས་པར་གསུངས་པ་ཀུན་རྟོག་གི་རླུང་ཐིམ་དགོས་པའི་དབང་གིས་ཡིན།
དུས་འཁོར་གྱི་ཆེད་དུ་བྱ་བའི་གདུལ་བྱ་དེས་གསང་འདུས་ལ་མ་བརྟེན་པར་ཕྱག་རྒྱ་ཆེན་པོའི་གོ་འཕང་མངོན་དུ་བྱེད་པ་ཡིན། ལོངས་སྐུ་དེའི་རིགས་འདྲ་སྔ་མ་ལ་དག་པའི་སྒྱུ་མའི་སྐུ་འཇོག་པ་ཡིན། མ་དག་པའི་ལུས་འདི་ལམ་བསྒོམ་སྟོབས་ཀྱིས་འདོར་བ་ཡིན། ཕར་ཕྱིན་ཐེག་པའི་ལུགས་ལ་ཚེ་གཅིག་ལུས་གཅིག་ལ་འཚང་རྒྱ་བ་ཡོད་དེ། སྲིད་པ་ཐ་མ་པའི་བྱང་སེམས་དེ་ཚེ་གཅིག་ལུས་གཅིག་ལ་འཚང་རྒྱ་བའི་ཕྱིར། རྒྱུད་སྡེ་འོག་མ་གསུམ་ལ་ཡང་ཚེ་གཅིག་ལུས་གཅིག་ལ་འཚང་རྒྱ་བ་ཡོད་དེ། ཚེའི་རིག་འཛིན་བརྙེས་ནས་དེ་ལྟར་འཚང་རྒྱ་བ་ཡོད་པའི་ཕྱིར། འོན་ཀྱང་སྔགས་ཀྱི་ལུགས་འདིར་ཚེ་གཅིག་ལུས་གཅིག་ལ་འཚང་རྒྱ་ཞེས་པའི་དོན། རིན་པོ་ཆེ་ལྟ་བུའི་གདུལ་བྱས་ཚེ་གཅིག་ལ་སྔགས་ཀྱི་ཚོགས་ལམ་ནས་བཟུང་སྟེ་མི་སློབ་པའི་ཟུང་འཇུག་གི་བར་མངོན་དུ་བྱེད་པའི་དོན་ཡིན། མདོ་ལུགས་ཀྱི་སངས་རྒྱས་འཕགས་པ་དང་། སྔགས་ལུགས་ཀྱི་སངས་རྒྱས་འཕགས་པ་གཉིས་སྤངས་རྟོགས་ལ་མཐོ་དམན་མེད་པས་ཐོབ་བྱ་སངས་རྒྱས་སུ་དོན་གཅིག་པ་ཡིན་ཏེ། ཚུལ་གསུམ་སྒྲོན་མེ་ལས། དོན་གཅིག་ན་ཡང་མ་རྨོངས་དང་། །ཞེས་གསུངས་པའི་ཕྱིར། ལུགས་འདིའི་ཤེས་སྒྲིབ་སྤོང་ཚུལ་རྫོགས་རིམ་དུ་གསལ་བས་མ་བྲིས། འདི་དག་ཞིབ་ཏུ་ཤེས་པར་འདོད་ན་དཔེ་ཆ་ལ་ཡང་ཡང་བལྟ་དགོས་པས་བརྩོན་འགྲུས་བསྐྱེད་པར་མཛོད།
ཡང་དྲི་བའི་ལན་བརྗོད་པ་ནི། སེམས་བསྐྱེད་ཆོས་ཅན། སྔགས་ཀྱི་ཐེག་པའི་འཇུག་སྒོ་མ་ཡིན་ཏེ། ཁྱོད་རྒྱུད་ལ་སྐྱེས་ཀྱང་སྔགས་ཀྱི་ཐེག་པར་མ་ཞུགས་པའི་གང་ཟག་དུ་མ་ཡོད་པའི་ཕྱིིར། སྔགས་ལ་ཞུགས་པའི་གང་ཟག་ཡིན་ན་སྔགས་ལམ་ལ་ཞུགས་པས་མ་ཁྱབ་སྟེ། སྔགས་སྡོམ་ཐོབ་ན་སྔགས་ལ་ཞུགས་པས་ཁྱབ་པ་གང་ཞིག།།ལམ་མ་ཞུགས་ན་སྔགས་སྡོམ་ཐོབ་པ་དུ་མ་ཡོད་པའི་ཕྱིར། དབང་མ་ཐོབ་པར་རྒྱུད་གང་ཡང་རུང་བ་ལ་ཁ་འདོན་བྱེད་པ་དེ་སྔགས་ལ་ཐོས་སོགས་ཀྱིས་ཞུགས་པ་ཡིན་ཀྱང་སྔགས་ལ་ཞུགས་པ་མིན། འདོད་ཆགས་ཞེ་སྡང་གཏི་མུག་ཐབས་རྒྱུད་གསུམ་འགལ་བ་ཡིན། དུག་གསུམ་ག་ལམ་དུ་འགྱུར་བ་མི་སྲིད། རིན་པོ་ཆེ་ལྟ་བུའི་གང་ཟག་གི་སེམས་ཀྱི་ཆོས་ཉིད་དེ་བརྗོད་བྱ་དོན་གྱི་རྒྱུད་ཡིན་ཀྱང་རྒྱུད་མིན། དགྲ་ནག་གི་སྒྲུབ་ཐབས་དཔལ་འཛིན་གྱིས་མཛད་པར། ཚོགས་ཞིང་སྦྱང་གཞི་དང་སྦྱར་ཞིང་མན་སྙེར་ཡང་དེ་བཞིན་དུ་བཤད་པས་འཇིགས་བྱེད་ཀྱང་དེའི་རྗེས་སུ་འབྲངས་པ་ཡིན། སྒྲུབ་ཐབས་མདོར་བྱས་ལ་ཚོགས་ཞིང་མེད་ཅིང་གཞན་མར་ཡང་ཚོགས་ཞིང་སྦྱང་གཞི་དང་སྦྱོར་བར་མ་བཤད་པས་དེའི་རྗེས་སུ་འབྲངས་པ་ཡིན། རགས་པ་ཉེར་ལྔ་ཐིམ་པའི་དོན་ཁྱེད་རང་གིས་དྲིས་པ་ལྟར་ཡིན།
སྟོང་ཉིད་རྟོགས་པའི་ཡེ་ཤེས་ཀྱི་གཟུང་རྣམ་ལྷར་ཤར་བའི་དོན། སྣང་ཆ་ལྷར་ཤར་བ་ལ་བྱེད། གང་སྣང་ཐམས་ཅད་དག་པའི་རྣམ་རོལ་ཏུ་ཤར་བའི་དོན། དེ་འདྲའི་རྣལ་འབྱོར་མཐར་ཕྱིན་པའི་སྣང་ངོར་མ་དག་པའི་སྣོད་བཅུད་མི་འཆར་བ་ལ་བྱེད། དུར་ཁྲོད་ཀྱི་ཕྱོགས་སྐྱོང་རྡོ་རྗེ་འཆང་གི་སྤྲུལ་པ་ཡིན། ཕུར་བ་གདབ་ཡུལ་གྱི་ཕྱོགས་སྐྱོང་དང་། གཏོར་མ་འབུལ་ཡུལ་གྱི་ཕྱོགས་སྐྱོང་གཉིས་ཀ་འཇིག་རྟེན་པ་ཡིན། རང་ལུགས་ལ་ལས་གཤིན་གྱི་མཆོད་པར་ཞབས་བསིལ་མེད། སྨྱུང་གནས་ཀྱི་སྐབས་སུ་ཡི་དམ་གཞན་གྱི་ང་རྒྱལ་བྱ་མི་རུང་། ཉན་རང་དགྲ་བཅོམ་པ་ཕར་ཕྱིན་ཐེག་པའི་ལམ་ལ་མ་ཞུགས་པར་སྔགས་ལམ་ལ་ཞུགས་པ་མེད། བསྐྱེད་རིམ་པ་མན་ཆད་ཀྱི་གཉུག་མའི་རླུང་སེམས་དེ་བཏགས་པ་བ་ག་ལ་ཡིན། བསྐྱེད་རིམ་གྱི་གནས་སྐབས་སུ་བདེ་སྟོང་དབྱེར་མེེད་ཅེས་པའི་ཚིག་རིས་མང་དུ་ཡོད་ཀྱང་མཚན་ཉིད་པ་མེད་དེ། དེ་ལ་རྫོགས་རིམ་གྱི་རྟོགས་པ་ཐོབ་དགོས་པའི་ཕྱིར། རིམ་པ་བཞི་པའི་དོན་གྱི་འོད་གསལ་དེ་བདེ་སྟོང་དབྱེར་མེད་ཀྱི་ཡེ་ཤེས་མཚན་ཉིད་པ་ཡིན་ཀྱང་། དཔེའི་འོད་གསལ་དེ་བདེ་སྟོང་དབྱེར་མེད་ཀྱི་ཡེ་ཤེས་མཚན་ཉིད་པ་ཡིན་མིན་དཔྱད་དགོས། བསྐྱེད་རིམ་པས་བསྒོམ་པའི་ལྷ་སྐུ་ཡིན་ན་དངོས་གནས་པ་མ་ཡིན་པས་ཁྱབ་བྱས་ན་ཚིག་སྐྱོན་འཇུག་སྟེ། འཇིགས་བྱེད་ཀྱི་སྐུ་དེ་བསྐྱེད་རིམ་པས་བསྒོམ་པའི་ལྷ་སྐུ་དང་ལྷ་སྐུ་དངོས་གནས་པ་གཉིས་ཀ་ཡིན་པའི་ཕྱིར། འོན་ཀྱང་བསྐྱེད་རིམ་པས་རང་ཉིད་ལྷར་བསྒོམ་པའི་ཡིད་ངོའི་ལྷ་སྐུ་དེ་ཡིན་ན་ལྷ་སྐུ་མཚན་ཉིད་པ་མ་ཡིན་པས་ཁྱབ། སྔགས་ཀྱི་ཚོགས་ལམ་པའི་རྒྱུད་ཀྱི་སྔགས་སྡོམ་དེ་ཚོགས་ལམ་ཡིན་ལ་བསྐྱེད་རིམ་མ་ཡིན་པའི་ཕྱིར། ལུས་དཀྱིལ་བསྒོམ་པའི་ཚེ་ཕྱི་དཀྱིལ་གྱི་གཞལ་ཡས་ཁང་གིས་ཉེར་ལེན་དང་། རང་གི་ལུས་ཀྱི་ཆ་དེ་དང་དེས་ལྷན་ཅིག་བྱེད་རྐྱེན་བྱས་པ་ལ་བརྟེན་ནས་གཞལ་ཡས་ཁང་གསར་དུ་བྱུང་བ་དེ་ལུས་དཀྱིལ་གྱི་གཞལ་ཡས་ཁང་ཡིན་པའི་ཕྱིར། ཀུན་མཁྱེན་རིན་པོ་ཆེའི་བསྐྱེད་རིམ་དུ། ལུས་ཀྱི་ཆ་དེ་དང་དེས་ཉེར་ལེན་དང་། ཕྱི་དཀྱིལ་གྱིས་ལྷན་ཅིག་བྱེད་རྐྱེན་བྱེད་པར་གསུངས་པས་དགོངས་པ་ཞིབ་ཏུ་དཔྱད་དགོས།
ལྷ་སྐུ་ཞེས་པའི་ལྷ་དེ་ལྷ་མི་གཉིས་སུ་ཕྱེ་བའི་ལྷ་མ་ཡིན་ཏེ། དེ་ཡིན་ན་ཁམས་གསུམ་གང་རུང་གི་ལྷ་ཡིན་དགོས་ལ། འདི་ཁམས་གསུམ་ལས་འདས་པའི་ལྷ་ཡིན་པའི་ཕྱིར། སྟོང་ཉིད་གསར་དུ་རྟོགས་པའི་སྔགས་ཀྱི་མཐོང་ལམ་དེ་རིམ་པ་བཞི་པའི་དོན་གྱི་འོད་གསལ་དུ་བཤད་པས། ས་བཅུ་པ་པའི་རྒྱུད་ལ་རིམ་པ་བཞི་པའི་དོན་གྱི་འོད་གསལ་མེད་ཀྱང་འོད་གསལ་ནི་ཡོད་པ་རེད། སློབ་པའི་ཟུང་འཇུག་ལ་སྒོམ་ལམ་སྐོར་དགུ་བྱེད་པར་གསུངས། ལོངས་སྤྲུལ་གྱི་རིགས་འདྲ་སྔ་མ་ཐ་དད་ཡིན། སྔགས་ཀྱི་སྐབས་འདིར་ལོངས་སྐུ་ལ་ངེས་པ་ལྔ་དང་ལྡན་པས་མ་ཁྱབ་སྟེ། འདོད་པའི་རྟེན་ལ་གསར་དུ་སངས་རྒྱས་པའི་ལོངས་སྐུ་དེ་གནས་ངེས་པ་འོག་མིན་ཁོ་ནར་བཞུགས་པ་མ་ཡིན་པའི་ཕྱིར། ངོ་བོ་ཉིད་ཀྱི་སྐུ་ལ་རྟག་པ་མི་དགོས་ཏེ། རྡོ་རྗེ་འཆང་གི་ཐུགས་རྒྱུད་ཀྱི་ལྷན་སྐྱེས་ཀྱི་བདེ་བ་ཆེན་པོའི་ཡེ་ཤེས་དེ་ངོ་བོ་ཉིད་སྐུ་ཡིན་པའི་ཕྱིར། ད་ལྟའི་གསང་འདུས་རྩ་རྒྱུད་གསུང་བ་པོའི་རྡོ་རྗེ་འཆང་དེ་མདོ་ལུགས་ཀྱི་སངས་འཕགས་དང་། མགོན་པོ་ཀླུ་སྒྲུབ་མི་སློབ་པའི་ཟུང་འཇུག་ཐོབ་པ་དེ་སྔགས་ལུགས་ཀྱི་སངས་རྒྱས་འཕགས་པར་ཁས་ལེན། རིམ་པ་བཞི་པའི་དོན་གྱི་འོད་གསལ་ལས་ལངས་པའི་ཉེར་ཐོབ་དེ་རྣམ་གྲོལ་ལམ་ཡིན་ཀྱང་རྗེས་ཐོབ་ཡེ་ཤེས་ཡིན་མིན་དཔྱད་དགོས། ལོངས་སྐུ་དང་ཐུགས་དོན་གྱི་འོད་གསལ་གཉིས་ཚོགས་པ་དེ་འོངས་སྐུའི་ཟུང་འཇུག་དང་། སྤྲུལ་སྐུ་དང་དེའི་ཐུགས་དོན་གྱི་འོད་གསལ་གཉིས་ཚོགས་པ་སྤྲུལ་སྐུའི་ཟུང་འཇུག་ཏུ་འཇོག་པ་ཡིན། ཞེས་པ་འདི་ནི་ཐུ་མེད་དཀའ་བཅུ་འཇིགས་མེད་ཆོས་གྲགས་ཀྱིས་དྲིས་པའི་ལན་དུ། ༸བཙུན་པ་དཀོན་མཆོག་འཇིགས་མེད་དབང་པོས་སྨྲས་པའོ།། །།